દારૂબંધીના પ્રચાર માટે ભાવનગરમાં રોજ સાંજે થાળી વગાડતા ફરતા અને દારૂ ન પીવા લોકોને સમજાવતા. દારૂબંધી માટે તો બે-ત્રણ વાર દીર્ઘ ઉપવાસ કરવા પડ્યા. બે વાર દિલ્હીમાં અને ભાવનગરમાં તો 39 દિવસ સુધી ઉપવાસ ખેંચવા પડ્યા. 1980માં તો ગુજરાત સરકારે દારૂબંધી હળવી કરવાની વાત ચલાવી તો અમદાવાદના ગાંધી આશ્રમમાં જ ઉપવાસ આદર્યા. આખરે ગુજરાત સરકારે વચન આપ્યું ત્યારે જ ઉપવાસનાં પારણાં કર્યાં. આ સત્યાગ્રહ વખતે તેમની ઉંમર 78 વર્ષની હતી. પોતાના જીવનનું પરિવર્તન ટોલ્સ્ટોયનું પુસ્તક વાંચીને થયેલું, એટલે સદવાચન પર એમને અપાર વિશ્વાસ બેસી ગયેલો. ભાવનગર જેવા ત્રણ-ચાર લાખની વસ્તીવાળા શહેરમાં એ બેઉ હાથમાં પુસ્તકોનાં મોટાં થેલા ઉપાડી મોટી સડક પરથી પસાર થતા કહેતા- ‘ખરીદો ભાઈ ! માનવતાનું ભાથું ખરીદો !’ આમ, ગાંધી-વિનોબાના પુસ્તકો એમણે ઘેરઘેર પહોંચાડ્યાં. તેમાં વળી 1975ની કટોકટી આવી. પણ આ માણસ કાંઈ ઝાલ્યો રહે ? ગયા જેલમાં…. જેલ તો એમના માટે બીજું ઘર જ હતું ને !